La saga di Addolorato l'è la canzon pussee longa de tutta la produzion musegal del grupp (quas des mignuu). La gh'hà minga on test precis, ma tutt i voeult quest chì el vegn improvisaa. La fa part donca del quel gener musegal che i Elio e le Storie Tese ciamen gezz, che a diferenza del jazz, l'improvisa minga la musega, ma i paròll. A bon cunt, la parla de la trista stòria del giovin Addolorato che 'l vegn maltrataa di sò noeuf fradei (che hinn tucc pussee vegg de lù de vint ann e che se ciamen Cino, Dino, Gino, Lino, Mino, Nino, Pino, Rino e Tino). A la fin l'Addolorato el crea el grupp jazz Joy Division e 'l troeuva on mucc de moros (menter i sò fradei inveci nò).